CELEX: 62021TN0600
Language: el
Date: 2021-09-20 00:00:00
Title: Υπόθεση T-600/21: Αγωγή της 20ής Σεπτεμβρίου 2021 — WS κ.λπ. κατά Frontex

29.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 481/32
            
         
      Αγωγή της 20ής Σεπτεμβρίου 2021 — WS κ.λπ. κατά Frontex
      (Υπόθεση T-600/21)
      (2021/C 481/46)
      Γλώσσα διαδικασίας: η αγγλική
      
         Διάδικοι
      
      
         Ενάγοντες: WS και 5 άλλοι προσφεύγοντες (εκπρόσωποι: A. van Eik και L.-M. Komp, δικηγόροι)
      
         Εναγόμενος: Ευρωπαϊκός Οργανισμός Συνοριοφυλακής και Ακτοφυλακής
      
         Αιτήματα
      
      Οι ενάγοντες ζητούν από το Γενικό Δικαστήριο:
      
                  —
               
               
                  να κρίνει ότι ο Ευρωπαϊκός Οργανισμός Συνοριοφυλακής και Ακτοφυλακής (στο εξής: Οργανισμός) ευθύνεται, βάσει του άρθρου 268 και του άρθρου 340, παράγραφος 2, ΣΛΕΕ, για τη ζημία που προκάλεσε στους ενάγοντες·
               
            
                  —
               
               
                  να κρίνει ότι συντρέχει αρκούντως σοβαρή παράβαση των υποχρεώσεων που υπέχει ο Οργανισμός βάσει των άρθρων 16, 22, 26, 28, 34 και 72 του κανονισμού 2016/1624, των βημάτων 1 έως 5 των Τυποποιημένων επιχειρησιακών διαδικασιών και του άρθρου 4 του Κώδικα δεοντολογίας, τα οποία θεσπίζουν υπέρ των εναγόντων τα δικαιώματα που κατοχυρώνονται στα άρθρα 1, 4, 18, 19, 24, 41 και 47 του Χάρτη Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), καθώς και αρκούντως σοβαρή προσβολή, εκ μέρους του Οργανισμού, των θεμελιωδών δικαιωμάτων των εναγόντων, όπως αυτά εκτίθενται στα άρθρα 1, 4, 18, 19, 24, 41 και 47 του Χάρτη, περιστάσεις οι οποίες είχαν ως άμεση συνέπεια τη ζημία την οποία υπέστησαν οι ενάγοντες·
               
            
                  —
               
               
                  να υποχρεώσει τον Οργανισμό να αποκαταστήσει ολικώς τη ζημία που υπέστησαν οι ενάγοντες ως άμεση συνέπεια της παράνομης συμπεριφοράς του, η οποία ανέρχεται, τον Σεπτέμβριο του 2021, στο ποσό των 96 212,55 ευρώ για υλική ζημία πλέον του οφειλόμενου τόκου κατά την ημέρα της πληρωμής, και σε 40 000 ευρώ για μη υλική ζημία πλέον του οφειλόμενου τόκου κατά την ημέρα της πληρωμής, κατά τα προεκτεθέντα ή όπως θα καθοριστεί κατά την κρίση του Γενικού Δικαστηρίου·
               
            
                  —
               
               
                  να καταδικάσει τον Οργανισμό στα έξοδα στα οποία υποβλήθηκαν οι ενάγοντες σε σχέση με την παρούσα διαδικασία πλέον τόκων·
               
            
                  —
               
               
                  να υποχρεώσει τον Οργανισμό να καταβάλει τα ως άνω ποσά εντός δύο εβδομάδων από την έκδοση της αποφάσεώς του πλέον τόκων για κάθε ημέρα καθυστέρησης της καταβολής.
               
            
         Ισχυρισμοί και κύρια επιχειρήματα
      
      Προς στήριξη της αγωγής τους, οι ενάγοντες προβάλλουν οκτώ λόγους.
      
                  1.
               
               
                  Με τον πρώτο λόγο προβάλλεται ότι ο Οργανισμός δεν προέβη σε αξιολόγηση κινδύνου, όπως απαιτούνταν βάσει του άρθρου 34 του κανονισμού 2016/1624 (1), των άρθρων 18 και 19 του Χάρτη και των βημάτων 1 και 2 των Τυποποιημένων επιχειρησιακών διαδικασιών (2).
               
            
                  2.
               
               
                  Με τον δεύτερο λόγο προβάλλεται ότι ο Οργανισμός δεν έλαβε μέτρα τα οποία θα αναμένονταν ευλόγως να μειώσουν τον κίνδυνο σοβαρής προσβολής θεμελιωδών δικαιωμάτων, όπως απαιτούνταν βάσει του άρθρου 34 του κανονισμού 2016/1624, των άρθρων 18 και 19 του Χάρτη, και του βήματος 1, παράγραφος 2, των Τυποποιημένων επιχειρησιακών διαδικασιών.
               
            
                  3.
               
               
                  Με τον τρίτο λόγο προβάλλεται ότι ο Οργανισμός παρέλειψε να καταρτίσει (αρκούντως λεπτομερές) επιχειρησιακό σχέδιο, όπως απαιτούνταν βάσει των άρθρων 16 και 34 του κανονισμού 2016/1624, των άρθρων 18 και 19 του Χάρτη και του βήματος 2 των Τυποποιημένων επιχειρησιακών διαδικασιών.
               
            
                  4.
               
               
                  Με τον τέταρτο λόγο προβάλλεται ότι ο Οργανισμός διεξήγαγε την επιχείρηση επιστροφής κατά τρόπο που δεν ήταν εφικτή ούτε η καταγραφή ούτε η επισήμανση των προσβολών θεμελιωδών δικαιωμάτων, αντιθέτως προς τα προβλεπόμενα στα άρθρα 22, 25, 28 και 34 του κανονισμού 2016/1624, στα άρθρα 18 και 19 του Χάρτη, στο βήμα 3 των Τυποποιημένων επιχειρησιακών διαδικασιών και στο άρθρο 4, παράγραφος 3, στοιχείο α', του Κώδικα δεοντολογίας (3).
               
            
                  5.
               
               
                  Με τον πέμπτο λόγο προβάλλεται ότι ο Οργανισμός δεν έλαβε κανένα μέτρο ως απάντηση στις πρόδηλες παραβάσεις του άρθρων 1, 4 και 24 του Χάρτη, κατά παράβαση των άρθρων 22 και 34 του κανονισμού 2016/1624 και του άρθρου 4 του Κώδικα δεοντολογίας.
               
            
                  6.
               
               
                  Με τον έκτο λόγο προβάλλεται ότι ο Οργανισμός δεν διασφάλισε αποτελεσματική παρακολούθηση των κοινών επιχειρήσεων επιστροφής, όπως απαιτούνταν βάσει των άρθρων 28 και 34 του κανονισμού 2016/1624.
               
            
                  7.
               
               
                  Με τον έβδομο λόγο προβάλλεται ότι ο Οργανισμός δεν προέβη σε αξιολόγηση της επιχειρήσεως επιστροφής, όπως απαιτούνταν βάσει των άρθρων 26 και 28 του κανονισμού 2016/1624 και των βημάτων 4 και 5 των Τυποποιημένων επιχειρησιακών διαδικασιών.
               
            
                  8.
               
               
                  Με τον όγδοο λόγο προσβάλλεται ότι ο Οργανισμός δεν προέβη σε δέουσα εξέταση της καταγγελίας που υπέβαλαν οι ενάγοντες στο πλαίσιο του μηχανισμού υποβολής ατομικών καταγγελιών, όπως απαιτούνταν βάσει των άρθρων 34 και 72 του κανονισμού 2016/1624, του άρθρου 10 των Κανόνων περί του μηχανισμού υποβολής καταγγελιών (4), και των άρθρων 41 και 47 του Χάρτη.
               
            
         (1)  Κανονισμός (ΕΕ) 2016/1624 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, για την Ευρωπαϊκή Συνοριοφυλακή και Ακτοφυλακή και για την τροποποίηση του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 863/2007 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 2007/2004 του Συμβουλίου και της απόφασης 2005/267/ΕΚ του Συμβουλίου (ΕΕ 2016, L 251, σ. 1).
      
         (2)  Απόφαση 2012/87 του εκτελεστικού διευθυντή, της 19ης Ιουλίου 2012, περί θεσπίσεως της Τυποποιημένης επιχειρησιακής διαδικασίας του Ευρωπαϊκού Οργανισμού Συνοριοφυλακής και Ακτοφυλακής προς διασφάλιση του σεβασμού των θεμελιωδών δικαιωμάτων στις κοινές επιχειρήσεις και τα πιλοτικά σχέδια.
      
         (3)  Απόφαση 2013/67 του εκτελεστικού διευθυντή, της 7ης Οκτωβρίου 2013, περί Κώδικα δεοντολογίας για τις κοινές επιχειρήσεις επιστροφής που συντονίζονται από τον Ευρωπαϊκό Οργανισμό Συνοριοφυλακής και Ακτοφυλακής.
      
         (4)  Απόφαση R-ED-2016-106 του εκτελεστικού διευθυντή, της 6ης Οκτωβρίου 2016, περί του μηχανισμού υποβολής καταγγελιών.